Aquest local que avui fa cara de divendres, farcit de gent amb copes a la mà, no fa gaire era un taller mecànic de motos. El carrer del Parlament ha canviat de fesomia a marxes forçades, per convertir-se en un dels llocs amb més bars i restaurants nous de la ciutat. El Poble-sec comença a situar-se, i Sant Antoni agafa el vol. Així que per sort es reivindica des de ja fa una bona temporada la Barcelona a peu pla. Els Sortidors del Parlament és el nou paradís per als que gaudeixen d’un bon pica-pica. Entre bótes de vi i mobiliari distret, la gent s’asseu a beure copes d’una bona selecció de vins catalans, de la Catalunya del Nord i internacionals a bons preus. La clientela es distribueix entre tamborets i taules a compartir en un caos endreçat. I si s’ha de remarcar un aspecte ben curiós, per exòtic, és l’amabilitat i la bona predisposició dels cambrers cada cop que demanes. Fins i tot a l’hora d’arrossegar la carta de pissarra que fa la sensació que pesa com una somera morta. Amb la carta de vins no s’acaba l’oferta. També hi trobareu penjades a les parets una colla d’ampolles que podeu beure-us a preu de botiga i endur-vos a casa. Si en voleu tastar una in situ, us cobraran 4 euros per obrir-vos l’ampolla. Per fer coixí, i no quedar-vos moixonets, com apunta el llum de l’entrada, la llista de tapes és abundant i plena de clàssics. Hi trobareu anxoves, formatges artesans, secallona..., però també s’hi inclouen altres tapes ben curioses, com la truita d’ous de guatlla amb